VTEมั่นใจผลงานQ4ฟื้นตัว จ่อบุ๊ครายได้โซลาร์ฟาร์มมินบู-รับเงินมัดจำรฟฟ.ญี่ปุ่นคืน150ลบ.
VTE มั่นใจผลงาน Q4/60 ฟื้นตัว เตรียมรับรู้รายได้รับเหมาก่อสร้างโซลาร์ฟาร์มมินบู พร้อมรับเงินมัดจำคืน 150 ลบ. หลังพับแผนลงทุนโรงไฟฟ้า 2 โครงการที่ญี่ปุ่น
15 พ.ย. 2560

นายศุภศิษฏ์ โภคินจารุรัศมิ์ กรรมการและกรรมการบริหารบริษัท วินเทจ วิศวกรรม จำกัด (มหาชน) หรือ VTE เปิดเผยว่า ขณะนี้บริษัททยอยรับรู้รายได้จากการรับเหมาก่อสร้าง โครงการโรงไฟฟ้าพลังงานแสงอาทิตย์ขนาดกำลังการผลิต 220 เมกะวัตต์ ณ เมืองมินบู ประเทศพม่า ซึ่งมีเข้ามาตั้งแต่ไตรมาสที่ 4/60 เป็นต้นไป
โดยล่าสุดบริษัทได้จัดส่งแผงโซลาสำหรับการก่อสร้างโครงการโรงไฟฟ้าเฟสแรกถึงไซต์ก่อสร้างเรียบร้อยแล้ว และกำลังอยู่ในกระบวนการติดตั้งขนาดแฝงโซลาดังกล่าว ขนาด 50MW ทั้งนี้จากการดำเนินงานที่รวดเร็วซึ่งได้ร่วมมือกับผู้รับเหมาที่มีประสบการณ์นี้จะทำให้สามารถสร้างโรงไฟฟ้าเฟสแรกเสร็จได้ภายในระยะเวลาที่กำหนดและ COD ได้ภายในช่วงกลางปี 61
นอกจากนี้บริษัทจะได้รับเงินมัดจำคืนจากการศึกษาโครงการ 2 โครงการ เป็นจำนวนเงินประมาณ 150 ล้านบาท ในไตรมาสที่ 4/60 จากโครงการพลังงานแสงอาทิตย์เมืองฟุกุชิมะ ขนาดกำลังผลิต 14.7 MW และโครงการพลังงานแสงอาทิตย์เมืองนีงาตะ ขนาดกำลังผลิต 9.6 MW ประเทศญี่ปุ่น ซึ่งบริษัทได้วางมัดจำเพื่อเข้าทำการศึกษาสถานะแต่ทางบริษัทตัดสินใจที่จะไม่เข้าลงทุน
ขณะที่การทยอยรับรู้รายได้จากโครงการโรงไฟฟ้ามินบูและการได้รับเงินมัดจำการศึกษาโครงการคืนนั้นจะทำให้บริษัทสามารถรับรู้รายได้ได้ในไตรมาสที่ 4/60 ซึ่งจะส่งผลให้บริษัทมีผลประกอบการเป็นบวกแน่นอน